שִׂמְחָה וְרִנָּה לִבְנֵי גְּבֶרֶת



	
	שִׂמְחָה וְרִנָּה לִבְנֵי גְּבֶרֶת
	



חתימה: שלם יושף






שמיני עצרת



שִׂמְחָה וְרִנָּה לִבְנֵי גְּבֶרֶת

שָׁלוֹם מְבוֹא יוֹם שְׁמִינִי עֲצֶרֶת:





לִרְאוֹת וְלַחְזוֹת בְּנֹעַם יְוֹיָ

יִזְכּוּ בְיוֹם זֶה בְּחוּרֵי אֱמוּנַי

אָגִיל בְּרִנָּה אֶנְשֶׁה יְגוֹנָי

בְּטוּב הָאֵל הִיא נֶעֱזֶרֶת:





מִיַּיִן טוֹב כּוֹסִי רְוָיָה

לִבִּי לְמוּלוֹ שָׂמֵחַ וְחָיָה

אֶשְׁאַל לְאֵל רָם אָמַר וְהָיָה

עוֹלָם, בְּחַסְדוֹ יִרְצֶה עֲתֶרֶת:





יָהּ מִמְרוֹמְךָ תָּחִישׁ בְּחֶמְלָה

תִּפְדֶּה לְיוֹנָה גּוֹלָה וְדַלָּה

בּוֹרֵא לְאֶרֶץ כּוֹנֵן וְתָלָה

גַּם שָׁמַיִם תִּכֵּן בְּזֶרֶת:





וַתְּרָן וְנוֹרָא הָחִישׁ גְּאֻלָּה

לִבְנֵי אֱמוּנִים זֶרַע סְגֻלָּה

נַחֵם לְצִיּוֹן, תֶּן כּוֹס מְמֻלָּא

שַׁחַר קוּמִי וְשִׂמְחִי עֲטֶרֶת:





שָׂשוֹן וְשִׂמְחָה נִשְׁמַע בְּעִירָךְ

תָּשׁוּב כְּקֶדֶם לִנְוֵה הֲדָרָךְ

תִּבְנֶה וְתָקִים הֵיכַל הֲדָרָךְ

אוּלָם וְחָצֵר עִם הָעֲזֶרֶת:





פְּנֵה אֶל שַׁוְעַת עַמָּךְ וְרַחֵם

חַדֵּשׁ שְׂשוֹנִים אוֹתָם תְּנַחֵם

יַעְלוּ בְרִנָּה בְּאַרְצָם תְּנִיחֵם

אָז תַּלְבִּישֵׁם לְבוּשׁ תִּפְאֶרֶת:





שָׁלוֹם לָכֶם בְּנֵי הַגּוֹלָה

יֶעֱרַב שִׂיחֲכֶם כְּקָרְבָּן עוֹלָה

הוֹד יַשְׁפִּיעֲכֶם וְיִשְׁתַּלְשֵׁלָה

יֵרֵד מִיְּסוֹד עַד הָעֲטֶרֶת:









את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/45286